เน้นพัฒนาผู้ประกอบการไทยทั่วประเทศมากกว่า 7,000 ราย พร้อมรับมือทุกสถานการณ์เพิ่มยอดขาย-ขยายตลาดผ่าน อี-คอมเมิร์ซ
นายสินิตย์ เลิศไกร รัฐมนตรีช่วยว่าการกระทรวงพาณิชย์ เปิดเผยว่า ได้เน้นการสร้างความเข้มแข็ง พัฒนาศักยภาพและเพิ่มทักษะให้พร้อมผู้ประกอบการทั่วประเทศมากกว่า 7,000 ราย พร้อมรับมือกับทุกสถานการณ์ที่กำลังจะเกิดขึ้น โดยความต้องการของผู้ประกอบการและเทรนด์การตลาดออนไลน์เป็นสำคัญผ่าน 3 รูปแบบ ประกอบด้วยการพัฒนาองค์ความรู้ (Boost Up e-Commerce Skill) เสริมทักษะแก่ผู้ประกอบการชุมชน ต่อยอดขยายโอกาสการค้า สร้างรายได้ เสริมสร้างองค์ความรู้ด้านการตลาดออนไลน์ (Digital Marketing) พร้อมฝึกปฏิบัติ Workshop อย่างเข้มข้น การจับคู่ธุรกิจ (Business Matching) ผ่านกิจกรรม Smart Trader Online สร้างผู้ประกอบการให้เป็นนักการค้าออนไลน์มืออาชีพ (Smart Trader Online) ช่วยจำหน่ายสินค้าให้กับชุมชนที่มีสินค้าดีสินค้าเด่น เก่งผลิตแต่ไม่เก่งขาย หรือยังไม่คุ้นชินกับการค้าสมัยใหม่ จำหน่ายสินค้าทั้งในและต่างประเทศ เป็นสินค้าเกษตรในรูปแบบB2B ภายใต้นโยบาย “เกษตรผลิต พาณิชย์ตลาด” การส่งเสริมการตลาดออนไลน์ (e-Commerce Booster Package) ร่วมกับแพลตฟอร์มการค้าออนไลน์ชั้นนำ กระตุ้นส่งเสริมการขายให้กับผู้ประกอบการและสินค้าชุมชน ซึ่งปัจจุบันมีสินค้าชุมชนกว่า 10,000 รายการ จาก 500 ร้านค้า สร้างยอดขายรวมไปแล้วกว่า 80 ล้านบาท สำหรับผู้ที่สนใจสอบถามรายละเอียดเพิ่มเติมได้ที่ กองพาณิชย์อิเล็กทรอนิกส์ กรมพัฒนาธุรกิจการค้า กระทรวงพาณิชย์ โทรสายด่วน 1570 และ www.dbd.go.th